b'\n_START_ARTICLE_\nHeikki Kaljunen\n_START_PARAGRAPH_\nHeikki Kaljunen (s. 2. hein\xc3\xa4kuuta 1893 Sortavala, kadonnut 1938, Neuvostoliitto) oli Suomen sis\xc3\xa4llissodassa Karjalan rintamalla punakaartin johtaja. _NEWLINE_Heikki Kaljusen mainitaan olleen yksi Terijoen punakaartin perustajista. H\xc3\xa4n johti jo tammikuussa punaisten sotaretki\xc3\xa4 Karjalassa. Kaljunen toimii punaisten It\xc3\xa4isen rintaman ylip\xc3\xa4\xc3\xa4llikk\xc3\xb6n\xc3\xa4 ja piti esikuntaansa Terijoen asemalla. H\xc3\xa4n ampui Viipurissa ylioppilas Petter Siilin ja Terijoen asemalla useita sotavankeja sek\xc3\xa4 my\xc3\xb6s henkil\xc3\xb6it\xc3\xa4, joita h\xc3\xa4n ep\xc3\xa4ili valkoisten hyv\xc3\xa4ksi toimimisesta. Kaljunen pakeni sodan j\xc3\xa4lkeen panssarijunalla Ven\xc3\xa4j\xc3\xa4lle._NEWLINE_Ven\xc3\xa4j\xc3\xa4ll\xc3\xa4 Kaljunen oleskeli ainakin Omskissa, jossa h\xc3\xa4nen kerrotaan joutuneen joksikin aikaa Aleksandr Kolt\xc5\xa1akin joukkojen vangiksi. T\xc3\xa4m\xc3\xa4n j\xc3\xa4lkeen Kaljunen oli n\xc3\xa4ht\xc3\xa4v\xc3\xa4sti organisoimassa urheilujoukkoja Siperiaan ja toimi niiden ylip\xc3\xa4\xc3\xa4llikk\xc3\xb6n\xc3\xa4._NEWLINE_1920-luvun alkuvuosina Kaljunen muutti Moskovaan ja toimi t\xc3\xa4\xc3\xa4ll\xc3\xa4 valtion urheilutarviketehtaiden johtajana 1930-luvulle saakka. H\xc3\xa4n saattoi my\xc3\xb6s jossain vaiheessa olla T\xc5\xa1ekan ja sen seuraajan GPU:n palveluksessa._NEWLINE_Arvo \xe2\x80\x9dPoika\xe2\x80\x9d Tuominen kertoo muistelmateoksessaan Kremlin kellot Kaljusesta kokonaisen luvun ("Heikki Kaljusen kalaasit") verran. H\xc3\xa4nen mukaansa Kaljunen oli niin kova kerskumaan, ett\xc3\xa4 joutui tuon tuostakin vaikeuksiin NKVD:n kanssa: tosikot poliisimiehet kun eiv\xc3\xa4t l\xc3\xb6yt\xc3\xa4neet mist\xc3\xa4\xc3\xa4n vahvistuksia salakuuntelussa selville saamilleen kerskajutuille \xe2\x80\x93 ja Kaljunen vietiin j\xc3\xa4lleen Lubjankaan, josta Otto Wille Kuusinen sitten sai h\xc3\xa4net hankkia ulos._NEWLINE_Lopullisesti Kaljunen vangittiin vuodenvaihteessa 1937\xe2\x80\x931938 Stalinin puhdistuksissa ja h\xc3\xa4n sai 15 vuoden tuomion kev\xc3\xa4\xc3\xa4ll\xc3\xa4 1938. T\xc3\xa4m\xc3\xa4n j\xc3\xa4lkeen h\xc3\xa4nen vaiheistaan ei ole tietoa._NEWLINE_Kaljunen oli ammatiltaan ilmeisesti r\xc3\xa4\xc3\xa4t\xc3\xa4li (Etsiv\xc3\xa4n keskuspoliisin mapin tietojen mukaan h\xc3\xa4nen ammattinsa oli satulasepp\xc3\xa4). H\xc3\xa4n pukeutui itse valmistamaansa univormuun ja valkoiset kutsuivat h\xc3\xa4nt\xc3\xa4 nimell\xc3\xa4 \xe2\x80\x9dKenraali Kaljunen\xe2\x80\x9d.'